## Zakon o usklađivanju mirovina i drugih novčanih primanja iz mirovinskog i invalidskog osiguranja, te upravljanju fondovima mirovinskog i invalidskog osiguranja

### NN 20/1997 (19.2.1997.), Zakon o usklađivanju mirovina i drugih novčanih primanja iz mirovinskog i invalidskog osiguranja, te upravljanju fondovima mirovinskog i invalidskog osiguranja

# **ZASTUPNIČKI DOM SABORA REPUBLIKE HRVATSKE**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O USKLAĐIVANJU MIROVINA I DRUGIH NOVČANIH PRIMANJA IZ MIROVINSKOG I INVALIDSKOG OSIGURANJA, TE UPRAVLJANJU FONDOVIMA MIROVINSKOG I INVALIDSKOG OSIGURANJA**

Proglašavam Zakon o usklađivanju mirovina i drugih novčanih primanja
iz mirovinskog i invalidskog osiguranja, te upravljanju fondovima mirovinskog
i invalidskog osiguranja, koji je donio Zastupnički dom Sabora Republike
Hrvatske na sjednici 7. veljače 1997.

Broj: 01-97-248/1
Zagreb, 13. veljače 1997.

Predsjednik
Republike Hrvatske
**dr. Franjo Tuđman,** v. r.

---

## **ZAKON**

### **O USKLAĐIVANJU MIROVINA I DRUGIH NOVČANIH PRIMANJA IZ MIROVINSKOG I INVALIDSKOG OSIGURANJA, TE UPRAVLJANJU FONDOVIMA MIROVINSKOG I INVALIDSKOG OSIGURANJA**

Članak 1.

Mirovine ostvarene u Republičkom fondu mirovinskog i invalidskog osiguranja
radnika Hrvatske, Republičkom fondu mirovinskog i invalidskog osiguranja
samostalnih privrednika Hrvatske i Republičkom fondu mirovinskog i invalidskog
osiguranja individualnih poljoprivrednika Hrvatske do 31. prosinca 1996.
za razdoblje od 1. veljače 1995. do 31. prosinca 1996. uskladit će se prema
odredbama članka 30., 42., 47. i 48. stavka 7. Zakona o osnovnim pravima
iz mirovinskog i invalidskog osiguranja ("Narodne novine", broj 53/91.).

Članak 2.

Razlika između mirovine usklađene prema odredbi članka 1. ovoga Zakona
i mirovine ostvarene u razdoblju od 1. veljače 1995. do 31. prosinca 1996.,
uključujući dodatke na mirovinu određene prema uredbama Vlade Republike
Hrvatske koji su u ovom razdoblju isplaćeni korisniku mirovine, isplatit
će se korisniku mirovine, počev od 1. ožujka 1997. u rokovima koji će se
za pojedine kategorije korisnika, ovisno o visini razlike, odrediti općim
aktima fondova iz članka 1. ovoga Zakona najkasnije u roku od 18 mjeseci
od dana stupanja na snagu ovoga Zakona.

Ako je korisniku mirovine u razdoblju od 1. veljače 1995. do 31. prosinca
1996. isplaćena mirovina i dodaci na mirovinu u iznosu većem nego mu pripada
prema odredbi članka 1. ovoga Zakona, korisnik mirovine nije dužan vratiti
preplaćeni iznos.

Članak 3.

Mirovine se obvezno usklađuju svakih 6 mjeseci počev od 1. siječnja
1997. na osnovi statističkih podataka s kretanjem prosječnih troškova života
u prethodnih 6 mjeseci.

Mirovine se mogu usklađivati i u visini većoj nego prema odredbi stavka
1. ovoga članka, ako je takvo usklađivanje moguće ovisno o prihodima fondova
iz članka 1. ovoga Zakona.

Mirovine se usklađuju i prije proteka roka od 6 mjeseci iz stavka 1.
ovoga članka, ako je porast troškova života veći od 3%.

Osnovica za usklađivanje mirovina iz stavka 1. ovoga članka je iznos
mirovine za mjesec prosinac 1996. godine usklađen prema odredbama članka
1. ovoga Zakona. Ako je taj iznos manji od iznosa koji je korisniku mirovine
isplaćen za isti mjesec, isplaćivat će se taj veći iznos mirovine sve dok
iznos mirovine usklađen prema člancima 1. i 3. ovoga Zakona ne dosegne
iznos mirovine isplaćene za mjesec prosinac 1996. godine.

Visina i način usklađivanja mirovine utvrđuje se općim aktima fondova
iz članka 1. ovoga Zakona.

Članak 4.

Odredbe članka 1. do 3. ovoga Zakona odgovarajuće se primjenjuju na
novčane naknade za tjelesno oštećenje, doplatak za pomoć i njegu, naknade
plaće iz članka 52. stavka 1. točke 1. i 2. Zakona o mirovinskom i invalidskom
osiguranju koje osigurava i isplaćuje Republički fond mirovinskog i invalidskog
osiguranja radnika Hrvatske (članak 54. i 55.) i naknade plaće za vrijeme
prekvalifikacije i dokvalifikacije (članak 52. stavak 1. točka 3.)

Članak 5.

Republičkim fondovima mirovinskog i invalidskog osiguranja upravljaju
upravni odbori.

Upravni odbori imaju 11 članova koje imenuje Vlada Republike Hrvatske.

Članovi upravnih odbora imenuju se iz reda osiguranika i korisnika mirovine.

Djelokrug, ovlasti i odgovornosti upravnih odbora i njihovih tijela
utvrđuju se statutima fondova iz članka 1. ovoga Zakona.

Članak 6.

Od 1. siječnja 1997. odredbe članka 30., 42., 47. i 48. stavka 7. Zakona
o osnovnim pravima iz mirovinskog i invalidskog osiguranja ("Narodne novine",
broj 53/91.) prestaju se primjenjivati na postupak usklađivanja mirovina
i drugih novčanih primanja, osim na usklađivanja prema odredbi članka 1.
i članka 4. ovoga Zakona, a u odredbi članka 30a. Zakona o osnovnim pravima
iz mirovinskog i invalidskog osiguranja brišu se riječi: "i za usklađivanje
mirovina u smislu članka 30. ovoga Zakona".

Danom stupanja na snagu ovoga Zakona prestaju važiti odredbe članka
121., 123. i 182. Zakona o mirovinskom i invalidskom osiguranju ("Narodne
novine", br. 26/83., 5/86., 42/87., 34/89., 57/89., 40/90., 9/91., 26/93.,
44/94. i 59/96.).

Danom stupanja na snagu ovoga Zakona prestaje važiti odredba članka
39. Zakona o mirovinskom i invalidskom osiguranju individualnih poljoprivrednika
("Narodne novine", br. 26/83., 49/83., 57/83., 47/86., 40/90., 26/93. i
96/93.)

Članak 7.

Ovaj Zakon stupa na snagu danom objave u "Narodnim novinama", a odredbe
članka 3., članka 4. u dijelu u kojem se novčane nadoknade usklađuju prema
članku 3. ovoga Zakona i odredbe članka 6. stavka 1. ovoga Zakona, primjenjuju
se od 1. siječnja 1997.

Klasa: 140-01/97-01/02
Zagreb, 7. veljače 1997.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkoga doma Sabora
**akademik Vlatko Pavletić,** v. r.

Zakon, NN 20/1997-278